ต่างชาติหั่นเป้าราคาหุ้น
น้ำมันกดกำไรปีนี้ตปท.รุมซื้อ3พันล.สกิดอย่าไว้ใจกนง.
20 ส.ค. 2554

น้ำมันกดกำไรปีนี้ตปท.รุมซื้อ3พันล.สกิดอย่าไว้ใจกนง.
น้ำมันแพงพ่นพิษ เจพีฯ หั่นราคาเป้าหมาย BANPU, CPF ส่วนดอยช์แบงก์ ลด THAI, TTA ธุรกิจอาหารได้ดี ต่างชาติกลับลำซื้อ 3,000 ล้าน ดันหุ้นทะยาน 15 จุด
ราคาน้ำมันที่ทะยานขึ้นเหนือ 100 เหรียญสหรัฐอย่างรวดเร็ว ส่งผลต่อเนื่องถึงต้นทุนอื่นขยับขึ้นตาม ทำให้นักวิเคราะห์หลักทรัพย์ต่างประเทศเริ่มปรับลดราคาหุ้นเป้าหมายและกำไรสุทธิบริษัทจดทะเบียนลงโดย เจ.พี.มอร์แกน ลดราคาเป้าหมายหุ้นบ้านปู (BANPU) ปีนี้ลงจาก 906 บาท เหลือ 863 บาท หลังคาดว่ากำไรสุทธิในปี 2554-2556 จะลดลงจากประมาณการเดิม 8-12% เนื่องจากรายได้จากจีนลดลง ขณะที่ต้นทุนในประเทศอินโดนีเซียสูงขึ้น
นอกจากนี้ เจ.พี.ฯ ยังปรับลดราคาเป้าหมายหุ้นบริษัท เจริญโภคภัณฑ์ (CPF) เหลือ 30 บาท จากเดิมให้ 35 บาท เนื่องจากต้นทุนที่เพิ่มขึ้นทำให้อัตรากำไรขั้นต้นสุทธิลดลง อย่างไรก็ตาม ยังให้น้ำหนักการลงทุนหุ้นทั้งสองตัวมากกว่าตลาด
นักวิเคราะห์ดอยช์แบงก์ได้ปรับลดราคาเป้าหมายหุ้นบริษัท การบินไทย (THAI) จากเดิมให้ 57 บาท เหลือ 50 บาท และบริษัท โทรีเซนไทย เอเยนต์ซีส์ (TTA) จาก 27.7 บาท เหลือ 22.90 บาท หลังเผชิญกับภาวะราคาน้ำมันที่สูงขึ้น
ด้านซิตี้กรุ๊ป ลดราคาเป้าหมายหุ้นบริษัท ควอลิตี้เฮ้าส์ (QH) เหลือ 2.5 บาท จากเดิมให้ 2.60 บาท และ RBS แนะนำให้ถือหุ้น QH แม้ลดราคาเป้าหมายหุ้นลงจาก 2.40 บาท เหลือ 2.20 บาท หลังคาดว่ากำไรสุทธิในปีนี้จะลดลงก็ตาม 
อย่างไรก็ตาม วิกฤตข้าวยาก หมากแพง อาหารขาดแคลนไปทั่วโลก นักวิเคราะห์ บล.เอเซีย พลัส มองว่า เป็นประโยชน์โดยตรงต่อหุ้นส่งออกอาหาร โดยเฉพาะ CPF มากที่สุด ตามด้วย บริษัท ไทยยูเนียน โฟรเซ่น โปรดักส์ (TUF) และบริษัท จีเอฟพีที (GFPT) ทั้งนี้ TUF จะมีกำไรเติบโตสูงสุดราว 32% รองลงมาคือ GFPT เติบโต 18% และ CPF เติบโตเพียง 4% เนื่องจากปี 2553 ได้ทำกำไรสูงสุดเป็นประวัติการณ์ 
ด้านนักลงทุนต่างชาติเฮโลเข้าซื้อหุ้นเอเชีย รวมถึงหุ้นไทยมากถึง 3,288 ล้านบาท หนุนให้ดัชนีปิดที่จุดสูงสุดของวัน 1,018.57 จุด เพิ่มขึ้น 15.63 จุด หรือ 1.56% ท่ามกลางมูลค่าการซื้อขายหนาแน่น 44,519 ล้านบาท แต่ต่างชาติขายออกในตลาดตราสารหนี้ถึง 9,983 ล้านบาท 
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล บล.ไทยพาณิชย์ เตือนนักลงทุนให้ระมัดระวังสถานการณ์ที่ลิเบียและการประชุมของคณะกรรมการนโยบายการเงิน (กนง.) ในวันนี้ ซึ่งอาจเกิดการขายหุ้นธนาคารเมื่อรับรู้ข่าวขึ้นดอกเบี้ยแล้วที่จะทำให้ตลาดพลิกทางลงได้ โดยให้แนวต้าน 1,020 จุด และแนวรับที่ 1,005-1,010 จุด
นางวิริยา ลาภพรมรัตน ผู้ช่วยกรรมการผู้จัดการสายงานพัฒนาธุรกิจ บล.เกียรตินาคิน กล่าวว่า ต่างชาติที่ขายหุ้นออกไปก่อนหน้านี้ได้กลับเข้ามาลงทุนอีกครั้งหลังเห็นพี/อีหุ้นไทยยังต่ำ และบริษัทขนาดใหญ่ยังมีโอกาสกำไรที่ดี 
“วันนี้ต้องดูว่า กนง.ขึ้นดอกเบี้ย หากผิดคาดขึ้น 0.50% ก็จะทำให้เกิดการพักฐานได้”